‘ચાલો, એક માણસ તો સમજ્યો. ’ કુંભકર્ણને આશા બંધાણી. ‘‘તો યાર, પ્લીઝ આટલું કરો. સૌ ઊંઘણશીઓ ભેગા થાઓ. દશેરાએ રાવણ ભેગા મારું એટલે કે કુંભકર્ણનું પણ પૂતળું બાળવાની પ્રથાનો વિરોધ કરો. ઊંઘણશીઓનું સંગઠન બનાવો. એજન્ડા નક્કી કરો. મારાં પૂતળાં દહનના વિરોધમાં ‘ઊંઘ બંધ’નું એલાન આપો. જ્યાં મારા પૂતળાંનું દહન થતું હોય ત્યાં સૌ ઊંઘણશીઓ પહોંચી જાઓ અને સમૂહ જાગરણ કરીને વિરોધ દર્શાવો. મને આટલા સમયથી અન્યાય થાય છે તેની સામે સમાજની આંખ તમારા જેવા ઊંઘણશીઓ નહીં ઉઘાડે તો કોણ ઉઘાડશે ? ને દશેરા સાથે મારું નામ સાંકળવું જ હોય તો કેટલીય જગ્યાએ દશેરાએ જાત જાતની સ્પર્ધા યોજાય છે તેમ એક ઊંઘવાની સ્પર્ધા પણ ગોઠવો. જાહેરમાં લોકો ઊંઘે પછી તેમની આગળ ડીજે સિસ્ટમ વગાડો અને ડાન્સ કરાવો. તે પછી પણ ઊંઘ ના ઉડે તેને કુંભકર્ણ એવોર્ડ આપો. તું વિચાર કે કદાચ એ એવોર્ડ તને પણ મળી જાય. ’’